پاکستان: د بشري حقونو کمېشن د سياسي او مدني فعال ادريس خټک د خوشي کولو غوښتنه کړې
پاکستان کې د بشري حقونو کمېشن ويلي، "سیاسي فعال ادريس خټک دې خوشی کړی څوک چې د زدکړو د وخت نه سياسي فعال پاتې شوی دی".
کمېشن په يو ټويټ کې ويلي، "اېچ ار سي پي (هيومن رائټس کمېشن اف پاکستان) دغه ډول په زوره بنديوان کول غندي او د پاکستان د رياست نه غواړي چې د خپلو وګړو دپاره خپلې ائیني زمه وارۍ پوره کړي". د نيشنل پارټۍ د خېبرپښتونخوا مشر مختارباچا وايي ادريس خټک يې د ګوند د صوبې مخکنی عمومي سېکتر ؤ او هغه په ۱۳م تاریخ د اسلام اباد نه پېښور ته راروان ؤ، او د صوابۍ په انټرچېنج په سپينو جامو کې ولاړو کسانو سره د ډرايوره بوتللی ؤ. وي او ای ډيوه سره په خبرو باچا وويل، "درې ورځې وروسته د خټک ډرايور راغلی او د هغه تراوسه څه درک نشته". هغه وويل، د خټک "د چا سره شخصي هيڅ دښمني نشته نه خو هغه کوم کاروباري دی او نه کومې غټې روپۍ لري چې د پېسو دپاره به چا اوچت کړی وي خو په دې ملک کې چې کوم رواج دی د سياسي خلکو د اوچتولو زمونږ اولنی شک په هغو باندې دی او کوشش کوو چې مالومه کړو هغه چرته دی او د چا سره دی". هغه وويل د ګوند صدر حاصل بزنجو نن د ادريس خټک په اړوند خبره کوي او د هغې وروسته به دوی بيا د ادريس خټک د بې درکۍ مقدمه درج کوي. وکيل او فعال شهاب خټک وايي، "ادریس خټک يو سياسي او مدني فعال د بشري حقونو مبارز ؤ او هغه هم د هغې لړۍ تازه مثال دی چې په ځانګړي ډول د پښتنو هغه کسان چې د بې درکه پښتنو خبره کوي او د بنیادي بشري حقونو خبره کوي هغه بې درکه کول کيږي". خټک زياته کړه دغه ډول سياسي مبارز او د حقونو فعال ډېر په طريقې سره اوچتول کيږي او بې درکه جوړولی شي. نوموړی زياتوي داسې ډېرې دعوې کيږي او د بې درکه کسانو دپاره يو کمېشن هم جوړ کړی شوی او هغه شمېرې هم ښايي خو خټک وايي، "داسې کمېشن دې جوړ کړی شي چې د بې درکه خلکو کره شمېرې مالومې کړي او په دې کې ککړ لاسونه ښکاره کړي". د روان کال د جون په میاشت کې په پاکستان کې په زوره د بې درکه کړی شوؤ کسانو د مالومولو په موخه جوړ کمېشن ويلي ؤ دوي په ۶۱۵۶ د بې درکه کسانو په قضیو کې ۳۹۳۸ کسان مالومات کړي دي. د پښتون ژغورنې غورځنګ په خپلو غوښتنو کې يوه غوښتنه د بې درکه کسانو عدالتونو ته د وړاندې کولو کوي او تور لګوي چې په زرګونو پښتانه په زوره بې درکه کړی شوي دي. د پي ټي اېم په څېر په بلوچستان کې د بلوچ مسنګ پرسنز په نوم غورځنګ هم د زرګونو په شمېره کې د بلوڅانو د بې درکه کولو ادعاوې کوي.